ΓΡΑΠΤΗ ΕΡΩΤΗΣΗ P-0253/98 υποβολή: Karla Peijs (PPE) προς την Επιτροπή (5 Φεβρουαρίου 1998)

Θέμα: Υποχρεωτική αποδοχή δύο νομισμάτων, ακόμη και σε μία μόνο συναλλαγή

1. Υπάρχει νομική δέσμευση για τους εμπόρους και τους επιχειρηματίες να δέχονται δύο διαφορετικά νομίσματα (το παλαιό εθνικό νόμισμα και το ευρώ), ακόμη και σε μία μόνο συναλλαγή, κατά την περίοδο από 1 Ιανουαρίου έως 1 Ιουλίου 2002; Εάν ναι, σε ποιά νομοθεσία περιλαμβάνεται αυτή η δέσμευση;

2. Θα αποτελούσε αποδοτική λύση να ακυρωθεί η δέσμευση αυτή για τα δύο διαφορετικά νομίσματα, σε περίπτωση που εξασφαλιζόταν η λειτουργία πολυάριθμων σημείων ανταλλαγής των παλαιών εθνικών νομισμάτων με το νέο, π.χ. σε εμπορικές τράπεζες;

3. Πρόκειται η Επιτροπή να προβεί σε συστάσεις για το εν λόγω θέμα;

Απάντηση του κ. de Silguy εξ ονόματος της Επιτροπής (2 Μαρτίου 1998)

Η υποχρέωση των επιχειρήσεων να δέχονται πληρωμές είναι νομικά δεσμευτική μόνο σε ότι αφορά τα τραπεζογραμμάτια και, με ορισμένους περιορισμούς, τα κέρματα. Σήμερα σε όλα τα κράτη μέλη κανείς δεν μπορεί να υποχρεώσει τους εμπόρους να δέχονται πληρωμές με επιταγές ή ηλεκτρονικά μέσα, ακόμη και στο εθνικό τους νόμισμα. Η κατάσταση αυτή δεν θα μεταβληθεί με το ευρώ.

Τα τραπεζογραμμάτια και κέρματα σε ευρώ θα εισαχθούν σε όλα τα συμμετέχοντα κράτη μέλη την 1η Ιανουαρίου 2002. Σύμφωνα με το άρθρο 10 και 11 το σχέδιο κανονισμού για την εισαγωγή του ευρώ ((ΕΕ C 369 της 7.12.1996 )), τα τραπεζογραμμάτια και τα κέρματα αυτά θα κυκλοφορούν νόμιμα σε όλα τα συμμετέχοντα κράτη μέλη και συνεπώς θα πρέπει κατ' αρχάς να γίνονται δεκτά για πληρωμή από τους εμπόρους.

Σύμφωναμε το άρθρο 15 του σχεδίου κανονισμού του Συμβουλίου, τα τραπεζογραμμάτια και κέρματα σε εθνικά νομίσματα θα συνεχίσουν να κυκλοφορούν για διάστημα ως 6 μηνών μετά το τέλος της μεταβατικής περιόδου, δηλαδή ως τις 30 Ιουνίου 2002 το αργότερο. Μπορεί να καθοριστεί συντομότερη περίοδος με εθνική νομοθεσία. Στην πράξη, τα κράτη μέλη είναι ελεύθερα να μηδενίσουν την περίοδο διπλής νόμιμης κυκλοφορίας των νομισμάτων. Επιπλέον, ένα κράτος μέλος μπορεί μεταξύ της 1ης Ιανουαρίου και της 1ης Ιουλίου 2002, να καθορίσει κανόνες για τη χρήση των τραπεζογραμματίων και των κερμάτων στο εθνικό του νόμισμα και να λάβει τα απαραίτητα μέτρα για τη διευκόλυνση της απόσυρσής τους. Κατά την εξάμηνη αυτή περίοδο, θα εξαρτάται συνεπώς καταρχάς από τις εθνικές διατάξεις ποια τραπεζογραμμάτια και κέρματα είναι υποχρεωμένοι να δέχονται για πληρωμή οι έμποροι.

Από τον Δεκέμβριο του 1995, όταν το Ευρωπαϊκό Συμβούλιο αποφάσισε το σενάριο αναφοράς για την εισαγωγή του ευρώ, τα περισσότερα κράτη μέλη ανέφεραν όντως ότι θα υπάρξουν περίοδοι διπλής κυκλοφορίας σημαντικά μικρότερες από τους έξι μήνες, ώστε να μειωθεί η επιβάρυνση των λιανοπωλητών, και να αποφευχθεί η σύγχυση των καταναλωτών. Οι πρώτες συζητήσεις για την άριστη διάρκεια και τη γενική οργάνωση της φάσης Γ, με στόχο την ελαχιστοποίηση του κόστους και των προβλημάτων, έχουν ήδη πραγματοποιηθεί σε όλα τα κράτη μέλη με εξαίρεση τη Δανία.

Η Επιτροπή δεν έχει μεταβάλει άποψη σχετικά με το ότι η περίοδος διπλής κυκλοφορίας θα πρέπει να είναι η τεχνικά συντομότερη δυνατή. Δεν σκοπεύει, στο στάδιο αυτό, να εκδώσει τυπική σύσταση, αλλά καλεί τα κράτη μέλη να επιταχύνουν τη διαδικασία λήψης αποφάσεών τους, ώστε να έχουν οι ενδιαφερόμενοι επαρκή χρόνο για να προετοιμαστούν εν όψει της μετάβασης.